
RAPORT  
asupra Propunerii legislative pentru completarea art. 8 din Ordonanța de urgență a Guvernului nr. 34/2000 privind produsele agroalimentare ecologice 

     În conformitate cu prevederile art.95 din Regulamentul Camerei Deputaţilor, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, cu Propunerea legislativă pentru completarea art. 8 din Ordonanța de urgență a Guvernului nr. 34/2000 privind produsele agroalimentare ecologice transmisă cu adresa nr.PLx. 162 din 25 martie 2019 şi înregistrată cu nr.4c-5/153/26.03.2019.
     La întocmirea raportului Comisia pentru agricultură, silvicultură, industrie alimentară şi servicii specifice a avut în vedere avizul negativ al Consiliului Legislativ, cu nr.1178/12.12.2018, avizul favorabil al Consiliului Economic și Social cu nr. 5982/27.11.2018 și punctul de vedere al Guvernului cu nr. 126/01.02.2019 de a nu susține adoptarea acestei propuneri legislative în forma prezentată.
      Propunerea legislativă a fost respinsă de Senat,  în şedinţa din 20 martie 2019.
      Propunerea legislativă, potrivit art.75 alin.(1) şi (3) din Constituţia României, republicată, şi art. (92), alin.9. pct.1 din Regulamentul Camerei Deputaţilor, este de competenţa decizională a Camerei Deputaţilor.
     Propunerea legislativă are ca obiect de reglementare completarea art. 8 din Ordonanța de urgență a Guvernului nr. 34/2000 privind produsele agroalimentare ecologice, aprobată prin Legea nr. 38/2001, cu modificările și completările ulterioare, în vederea eliminării termenului limită pentru depunerea documentelor pentru obținerea aprobării de organism de inspecție și certificare, prevăzut de Ordinul ministrului agriculturii și dezvoltării rurale nr. 181/2012 pentru aprobarea regulilor privind organizarea sistemului de inspecție și certificare în agricultura ecologică.
      În conformitate cu prevederile art.61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă sus menţionată în şedinţa din 06 mai 2019.    
     La lucrările Comisiei, membrii acesteia au fost prezenţi conform listei de prezenţă. 
     În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, în unanimitate de voturi, să propună Plenului Camerei Deputaților spre dezbatere și adoptare raportul de respingere a Propunerii legislative pentru completarea art. 8 din Ordonanța de urgență a Guvernului nr. 34/2000 privind produsele agroalimentare ecologice deoarece prin propunerea de modificare a termenului de înregistrare în vederea obținerii aprobării de organism de control până la 31 martie ar rezulta o perioadă de timp limitată pentru obținerea aprobării cât și pentru încheierea contractelor de inspecție și certificare pentru anul în curs.
     În raport de obiectul şi conţinutul reglementării, propunerea legislativă face parte din categoria legilor ordinare.
 

     


           PREŞEDINTE,                                  		              SECRETAR, 	

      Alexandru STĂNESCU 	                                                Dan CIOCAN				             	
	














  
 Consilier  parlamentar,                                                                 
 Ionela Began                                                                          

